钦定古今图书集成/理学汇编/文学典/第089卷 > 欧阳元
## 钦定古今图书集成/理学汇编/文学典/第089卷 > 欧阳元

按《元史》本传：“元字原功，其先世家庐陵，与文忠公修
同所自出。至曾大父新，始迁居浏阳，故元为浏阳人。
幼岐嶷，母李氏亲授《孝经》《论语》、小学诸书，八岁能成
诵。始从乡先生张贯之学，日记数千言，即知属文。十
岁有黄冠师注目视元，谓贯之曰：‘是儿神气凝远，目
光射人，异日当以文章冠世，廊庙之器也’。言讫而去”，
急追与语，已失所之。部使者行县，元以诸生见，命赋
《梅花诗》，立成十首。晚归，增至百首，见者骇异之。年十
四，益从宋故老习为词章，下笔辄成章，每试庠序，辄
占高等。弱冠下帷数年，人莫见其面。经史百家，靡不
研究，伊、洛诸儒源委，尤为淹贯。延祐元年，诏设科取
士，元以尚书与贡。明年，赐进士出身，授岳州路平江
州同知，调太平路芜湖县尹。县多疑狱，久不决，元察
其情，皆为平翻。豪右不法，虐其驱奴，元断之从良贡
赋，征发及时，民乐趋事，教化大行，飞蝗独不入境。改
武冈县尹。县控制溪洞，蛮獠杂居，抚字稍乖，辄弄兵
犯顺。元至逾月，赤水、太清两洞聚众相攻杀，官曹相
顾失色，计无从出。元即日单骑从二人，竟抵其地谕
之，至则死伤满道，战斗未已。獠人熟元名，弃兵仗，罗
拜马首曰：“我曹非不畏法，缘诉其事于县，县官不为
直，反以繇役横敛掊克之，情有弗堪，乃发愤就死耳，
不意烦我清廉官自来。”元喻以祸福，归为理其讼，獠
人遂安。召为国子博士，升国子监丞。致和元年，迁翰
林待制，兼国史院编修官。时当兵兴，元领印摄院事，
日直内廷，参决机务，凡远近调发，制诏书檄。既而改
元天历，郊庙、建后、立储、肆赦之文，皆经撰述。复条时
政数十事，实封以闻，多推行之。明年初置奎章阁学
士院，又置艺文监隶焉，皆选清望官居之。文宗亲署
元为“艺文少监”，奉诏纂修《经世大典》，升太监，检校书
籍事。元统元年，改佥太常礼仪院事，拜翰林直学士，
编修《四朝实录》，俄兼国子祭酒。召赴中都议事，升侍
讲学士，复兼国子祭酒。重纪至元五年，足患风痹，乞
南归以便医药。帝不允，拜翰林学士。未几，恳辞去位。
帝复不允，免其行朝贺礼。至正改元，更张朝政，事有
不便者，集议廷中，元极言无隐。科目之复，沮者尤众，
元尤力争之。未几南归，复起为翰林学士，以疾未行。
诏修辽、金、宋三史，召为总裁官。发凡举例，俾论撰者
有所据依。史官中有悻悻露才、议论不公者，元不以
口舌争，俟其呈槁，援笔窜定之，统系自正。至于论赞
表奏，皆元属笔。五年，帝以元历仕累朝，且有修《三史》
功，谕旨丞相超授爵秩，遂拟拜翰林学士承旨。及入
奏，上称快者再三。已而乞致仕，帝复不允。御史台奏
除福建廉访使，行次浙西，疾复作，乃上休致之请，作
南山隐居，优游山水之间，有终焉之志。复拜翰林学
士承旨，元屡力辞，不获命，奉敕定《国律》。寻乞致仕，陈
情恳切，乃特授湖广行中书省右丞，致仕，赐白玉束
带，给俸赐以终其身。将行，帝复降旨不允，仍前翰林
学士承旨，进阶光禄大夫。十四年，汝、颍盗起，蔓延南
北州县，几无完城。元献《招捕之策》千馀言，凿凿可行，
当时不能用。十七年春，乞致仕，以中原道梗，欲由蜀
还乡，帝复不允。时将大赦天下，宣赴内府。元久病不
能步履，丞相传旨，肩舆至延春“阁下，实异数也。”是岁
十二月戊戌，卒于崇教里之寓舍，年八十五。中书以
闻，帝赐赙甚厚，赠崇仁昭德推忠守正功臣、大司徒、
柱国，追封楚国公，谥曰“文元。”性度雍容，舍弘缜密，处己俭约，为政廉平。历官四十馀年，在朝之日殆四之
三。三任成均而两为祭酒，六入翰林而三拜承旨，修
《实录大典》。三史皆大制作。屡主文衡，两知贡举及读
卷官。凡宗庙朝廷，雄文大册，播告万方，制诰多出元
手。金缯上尊之赐，几无虚岁。海内名山大川，释老之
宫，王公贵人墓隧之碑，得元文辞以为荣。片言只字，
流传人间，咸知宝重。文章道德，卓然名世，羽仪斯文，
赞卫治具，与有功焉。元无子，以从子达老后复先元
卒。有《圭斋文集》若干卷，传于世。